CELEX: C2005/132/55
Language: hu
Date: 2005-05-28 00:00:00
Title: T-124/05. sz. ügy: Tas Dávid által az Európai Közösségek Bizottsága ellen 2005. március 2-án benyújtott kereset

28.5.2005   
            
            
               HU
            
            
               Az Európai Unió Hivatalos Lapja
            
            
               C 132/30
            
         Tas Dávid által az Európai Közösségek Bizottsága ellen 2005. március 2-án benyújtott kereset
   (T-124/05. sz. ügy)
   (2005/C 132/55)
   Az eljárás nyelve: francia
   Tas Dávid (lakóhelye: Brüsszel, képviselik: Sébastien Orlandi, Xavier Martin, Albert Coolen, Jean Noël Louis és Etienne Marchal ügyvédek, kézbesítési cím: Luxembourg) 2005. március 2-án keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes keresetében azt kéri, hogy az Elsőfokú Bíróság:
   
               —
            
            
               semmisítse meg az EPSO/A/4/03 versenyvizsga-bizottság azon határozatát, amelyben elutasította a felperesnek a versenyvizsgán való részvételét,
            
         
               —
            
            
               kötelezze a Bizottságot a költségek viselésére.
            
         Jogalapok és fontosabb érvek
   Az „M. SC. in Business Administration” egyetemi diplomával rendelkező felperes beadta jelentkezését az A8-as besorolási fokozatú asszisztens könyvvizsgálati tisztviselői felvételi tartaléklista létrehozására irányuló EPSO/A/4/03 versenyvizsgára. A felperes vitatja azt a bizottsági határozatot, amely azon az alapon utasította el a versenyvizsgán való részvételét, hogy egyetemi diplomája nem felelt meg a versenyvizsga-felhívásban közzétett feltételeknek.
   Keresetének alátámasztására a felperes a versenyvizsga-kiírásban meghatározott felvételi feltételek megsértésére és nyilvánvaló mérlegelési hibára hivatkozik. A felperes egyúttal arra is hivatkozik, hogy a versenyvizsgára legalább két másik olyan jelölt jelentkezését is elfogadták, akik ugyanezen egyetem ugyanezen karán ugyanilyen diplomát szereztek, és ezen az alapon az egyenlő elbánás elvének megsértésére is hivatkozik.